Zezì hadı,
“Amìı wììhchìı sìı gık'èehsǫ hǫt'e,
hanìkò hazǫǫ̀ anaxèehsı̨ nıìle.
Dıı hanì dek'eèhtł'èe sìı wek'ę̀ę̀ agode ha:
‘Dǫ sexè shètı̨ı̨ sìı sek'èch'a eghàlaeda ha nìkw'o,’
dek'eèhtł'è.
“Eyı hagode kwe sìı dıì-t'ıì naxıts'ǫ̀ haehsı̨ hǫt'e.
Eyı nèhòı̨wo nı̨dè amìı aht'e dehsı̨ı̨ sìı naxıgha ehkw'ı-ahodı ha hǫt'e.
Ehkw'ı anaxèehsı̨,
amìı wehɂaa sìı dǫ yets'ǫ̀ nezı̨į̀ anıwǫ nı̨dè sı̨ sets'ǫ̀ nezı̨į̀ anıwǫ hǫt'e.
Eyıts'ǫ dǫ sets'ǫ̀ nezı̨į̀ anıwǫ nı̨dè amìı sı̨ı̨hɂàa sìı ts'ǫ̀ nezı̨į̀ anıwǫ hǫt'e,”
gòhdı.
Zezì eyı hadı tł'axǫǫ̀,
wegha dìì agòjà t'à hadı,
“Ehkw'ı anaxèehsı̨,
dǫ ı̨łè naxıta whedaa sìı k'aodèe tł'aàsìhtè ha hǫt'e,”
gòhdı.
Wecheekeè amìı ayèhdı sǫnı gı̨ı̨wǫ t'à ełeghàgeeda.
Wecheekeè ı̨łè,
Zezì yeghǫneètǫǫ sìı yegà ladà k'e shètı̨.
Sımon-Peter eyı wecheekeè ts'ǫ̀ nàɂeetsį̀,
hayèhdı,
“Amìı ayèhdıı sìı dawı̨ı̨hke,”
yèhdı.
Eyı wecheekeè sìı Zezì gà nìdaı̨hgè,
“Sets'ǫ̀ K'àowo,
amìı awį̀ı̨dı?”
yèhdı.
Zezì yets'ǫ̀ hadı,
“Dıı łèt'è tıwo ta ahłà gà eyı dǫ weghàehchìı sìı eyı hǫt'e.”
Hadı tł'axǫǫ̀ łèt'è kw'àyį̀ą yìı tenaı̨htso gà Sımon weza Zhıdàà-Iscarıyot ghàyeèchì.
Zhıdàà łèt'è nıìchì ts'ǫ̀et'ıì wehłı̨ı̨ yets'ǫ̀ ajà.
Zezì hayèhdı,
“Ayìı dàąle ha sìı ı̨whąą̀ haąle,”
yèhdı.
Hanìkò dǫ eyı shègezhee sìı dànìghǫ Zezì Zhıdàà ts'ǫ̀ hadıı sìı gınıedì-le.
Zhıdàà sǫǫ̀mbawò-k'èdìı elı̨ ne t'à dǫ mǫ̀hdaa nàsı̨ gha t'asìı nàı̨hdì Zezì yèhdıì-adı gı̨ı̨wǫ,
hanì-le-ı̨dè sǫǫ̀mba dǫ-teèt'ı̨ı̨ ghàı̨ɂà yèhdıì-adı gı̨ı̨wǫ.
Zhıdàà łèt'è nıìchì tł'axǫǫ̀ xàèhtła;
hòt'a to agòjà ı̨lè.
Peter Zezì k'èezǫ-le hadı ha
Zhıdàà xàèhtła tł'axǫǫ̀,
Zezì hadı,
“Dıì hòt'a Dǫ-wet'àaɂàa-deè weghàsǫhoedıì awedle ha,
wets'ıhɂǫ̀ Nǫ̀htsı̨ sı weghàsǫhoedı ha.
Dǫ-wet'àaɂàa-deè wet'à Nǫ̀htsı̨ weghàsǫhoedı nı̨dè,
Nǫ̀htsı̨ ededı̨ edet'à Weza weghàsǫhoedıì ayele ha,
ekòet'ıì hayele ha.
“Secheekeè,
ı̨łaà whaà-lea gots'ǫ̀ naxıxè whıhda ha.
Sekak'eaht'į̀ ha,
k'aodèe gıts'ǫ̀ haehsı̨ ı̨lè xèht'eè dıì naxıts'ǫ̀ haehsı̨ ha.
Edı̨į̀ ts'ǫ̀ aht'ı̨ı̨ sìı sek'èè aahde ha dìì.
“Dıı nàowo gòò naxıghàehɂà:
Ełeghǫnıahtǫ.
Naxıghǫneehtǫ lanıı ełeghǫnıahtǫ.
Ełeghǫnıahtǫ nı̨dè,
eyı weghàà dǫ hazǫǫ̀ secheekeè aaht'e naxık'ègeezǫ ha,”
Zezì gòhdı.
Sımon-Peter dayeehke,
“Sets'ǫ̀ K'àowo,
edı̨į̀ ts'ǫ̀ aąde ha?”
Zezì hayèhdı,
“Edı̨į̀ ts'ǫ̀ aht'ı̨ı̨ sìı dıì sek'èahde ha dìì,
hanìkò nǫǫde-ı̨dè sek'èahde ha,”
yèhdı.
Peter k'achı̨ dayeehke,
“Sets'ǫ̀ K'àowo,
dànìghǫ dıì nek'èehtła ha dìì?
Negha ełaehwhı ha ts'atà whıhda,”
yèhdı.
Zezì yets'ǫ̀ hadı,
“Hotıì segha ełaı̨wı ha nì?
Ehkw'ı anèehsı̨,
k'àba ezeh kwe taà-eht'aà sek'èı̨zǫ-le nı̨ı̨dı ha hǫt'e!”
yèhdı.